Y yacꞌariꞌ tek ri Jesús ye rachibilan ri rudiscípulos xoc apo ri pa tinamit Jericó,
y nikꞌax cꞌa el.
Y ri chiriꞌ chupan ri tinamit riꞌ cꞌo cꞌa jun achi beyon ri Zaqueo rubiꞌ.
Ri achi cꞌa riꞌ,
yariꞌ ri más nim rukꞌij que chiquiwech ri nicꞌaj chic cꞌutuy tak alcawal.
Y riyaꞌ can nutij cꞌa rukꞌij riche (rixin) chi nrajoꞌ nutzuꞌ el ri Jesús,
pero ruma chi sibilaj ye qꞌuiy ri winek y riyaꞌ xa ti coꞌol oc ri rupalen,
rumariꞌ ma nicowin ta cꞌa nutzꞌet el ri Jesús.
Rumariꞌ riyaꞌ junanin (anibel) xnabeyej el y xbejoteꞌ pa ruwiꞌ jun cheꞌ ri sicómoro rubiꞌ,
riche (rixin) chi queriꞌ nutzꞌet el ri Jesús,
ruma cꞌo chi nikꞌax el queriꞌ.
Y tek ri Jesús nikꞌax cꞌa el queriꞌ,
xtzuꞌun anej pa ruwiꞌ ri cheꞌ,
y xubij cꞌa chare ri jotol chiriꞌ:
Zaqueo,
chanin caka pe chiriꞌ,
ruma chi can ya re wacami cꞌo chi yinapon pan awachoch,
riche (rixin) chi yinuxlan jubaꞌ,
xchaꞌ chare.
Y ri Zaqueo can yacꞌariꞌ xka pe chanin,
y riqꞌui quicoten xucꞌul apo ri Jesús pa rachoch.
Tek xbanatej cꞌa ri queriꞌ,
ri winek xexebexot (xexebeloj) cꞌa apo chrij ri Jesús y niquibilaꞌ cꞌa chi ri Jesús xa pa rachoch jun achi aj mac xbecꞌojeꞌ wi.
Y ri Zaqueo xpaꞌeꞌ cꞌa y xchꞌo apo chare ri Ajaf Jesús y xubij:
Ajaf,
wacami pa nicꞌaj chare ri nubeyomal nyaꞌ chique ri pobres.
Y wi cꞌo winek ri can xkꞌax ruwiꞌ ri alcawal welesan chique,
can cajiꞌ chic cꞌa ruqꞌuexel ri xtintzolij chique,
y ma xu (xe wi) ta chic ri xinwelesaj chique,
xchaꞌ.
Y ri Jesús xubij chare:
Wacami xoka yan ri colotajic chupan re jay reꞌ,
ruma chi riyaꞌ chukaꞌ can riy rumam ca ri Abraham.
Ruma chi riyin ri Cꞌajolaxel ri xinalex chicojol,
can xipe cꞌa chiquicanoxic y chiquicolic ri ye sachnek pa mac,
xchaꞌ ri Jesús.